REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/293-13

15. jul 2013. godine

B e o g r a d

Z A P I S N I K

50. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 15. JULA 2013. GODINE

 Sednica Odbora je počela u 9,40 časova.

 Sednicom je predsedavala Vesna Kovač, predsednica Odbora.

 Pored predsednice Odbora, sednici su prisustvovali članovi Odbora: Zoran Antić, Veroljub Arsić, Vojislav Vujić, Žika Gojković, mr Božidar Đelić, dr Milorad Mijatović, Dušica Nikolić, Aleksandar Senić, Dragan Tomić i Momo Čolaković.

 Sednici nisu prisustvovali članovi Odbora: Bojan Đurić, Zoran Kasalović, Radmilo Kostić, Radojko Obradović, Zoltan Pek i Đorđe Stojšić.

 Sednici je prisustvovao i dr Vladimir Marinković, zamenik člana Odbora dr Milorada Mijatovića.

 Sednici je prisustvovao Zoran Babić, narodni poslanik koji nije član Odbora.

 Sednici su, na poziv predsednice Odbora, prisustvovali: Zlatko Milikić, pomoćnik ministra finansija i privrede i Sanja Jeftović, načelnik u Ministarstvu finansija i privrede.

 Veroljub Arsić je predložio da se dnevni red sednice dopuni Razmatranjem amandmana Odbora na Predlog zakona o računovodstvu, u okviru koje će predložiti da Odbor donese odluku o povlačenju osam amandmana Odbora na Predlog zakona o računovodstvu, koje je podneo na 48. sednici Odbora, održanoj 10. jula 2013. godine i dva nova amandmana Odbora na ovaj predlog zakona.

 Odbor je većinom glasova (sedam za, troje nije glasalo) prihvatio ovaj predlog za dopunu dnevnog reda sednice Odbora.

 Odbor je, zatim, većinom glasova (sedam za, troje nije glasalo) utvrdio sledeći

D n e v n i r e d

 1. Određivanje predstavnika Odbora u Regionalnu mrežu parlamentarnih odbora za ekonomiju, finansije i evropske integracije zemalja Zapadnog Balkana;

 2. Razmatranje predloga Misije OEBS u Srbiji; i

 3. Razmatranje amandmana Odbora na Predlog zakona o računovodstvu.

**Prva tačka dnevnog reda** - Određivanje predstavnika Odbora u Regionalnu mrežu parlamentarnih odbora za ekonomiju, finansije i evropske integracije zemalja Zapadnog Balkana

 U diskusiji su učestvovali: Vesna Kovač i dr Vladimir Marinković.

 Predsednica Odbora je obavestila članove Odbora da je u organizaciji Vestminsterske fondacije za demokratiju, od 1. do 2. juna 2013. godine u Crnoj Gori, u Bečićima, održan sastanak Regionalne mreže parlamentarnih odbora za ekonomiju, finansije i evropske integracije zemalja Zapadnog Balkana, na temu „Politika konkurencije„. U sastavu delegacije Narodne skupštine na Konferenciji bili su dr Aleksandra Tomić, predsednica Odbora za privredu, regionalni razvoj, trgovinu, turizam i energetiku i dr Vladimir Marinković, zamenik člana Odbora za finansije, republički budžet i kontrolu trošenja javnih sredstava. Napomenula je da je dr Vladimir Marinković dostavio Odboru Izveštaj sa ovog sastanka Regionalne mreže. Učesnici Konferencije su se složili da se uspostavi Board mreže parlamentarnih odbora za ekonomiju, finansije i evropske integracije zemalja Zapadnog Balkana, koji bi imao osam članova. Predstavnici parlamentarnih delegacija u Regionalnoj mreži će dostaviti Vestminsterskoj fondaciji za demokratiju imena članova i njihovih zamenika, koji će predstavljati parlamente u Board-u Regionalne mreže, narednih 12 meseci.

 Dr Vladimir Marinković je istakao da trenutno predsedava Republika Makedonija, a da će Srbija, od oktobra 2013. godine, u narednih šest meseci predsedavati Regionalnom mrežom.

 Predsednica Odbora je predložila da Odbor na narednoj sednici odredi svog predstavnika u Board-u Regionalne mreže.

**Druga tačka dnevnog reda** - Razmatranje predloga Misije OEBS u Srbiji

 U diskusiji su učestvovali: Veroljub Arsić, Vesna Kovač i Momo Čolaković.

 Predsednica Odbora je obavestila članove Odbora da, u oviru programa Misija OEBS-a u Srbiji, Međunarodna akademija za borbu protiv korupcije, sa sedištem u Beču, organizuje četvoronedeljnu obuku na engleskom jeziku, na temu „Prevencija i borba protiv korupcije u sistemu javnih nabavki“, u periodu od 9. septembra do 6. oktobra 2013. godine, za najviše pet članova Odbora. Zamolila je zainteresovane članove Odbora da se prijave sekretaru Odbora. Niko od članova Odbora se nije prijavio za ovu obuku.

**Treća tačka dnevnog reda -** Razmatranje amandmana Odbora na Predlog zakona o računovodstvu

 Veroljub Arsić je predložio da Odbor donese odluku o povlačenju osam amandmana Odbora na Predlog zakona o računovodstvu, koje je podneo na sednici Odbora, održanoj 10. jula 2013. godine.

 Odbor je jednoglasno odlučio da povuče podnete amandmane Odbora na Predlog zakona o računovodstvu.

 Odbor je o povlačenju amandmana Odbora obavestio Narodnu skupštinu:

„Odbor za finansije, republički budžet i kontrolu trošenja javnih sredstava, na sednici održanoj 15. jula 2013. godine, odlučio je da povuče amandmane na Predloga zakona oračunovodstvu, i to na: čl. 6, 12, 38, 39, naslov iznad člana 40 i na član 40, član 41, amandman kojim se posle člana 51. dodaje novi član 51a sa podnaslovom iznad tog člana, kao i na član 33. st. 1 - 6, član 34. st. 1. i 2, član 35. st. 1, 2. i 6, član 36. st. 1 - 4, član 37. stav 3. i član 46. stav 1. tačka 20), kojim se reč „Agencija“ u različitim padežima zamenjuje rečima „Narodna banka Srbije“ u odgovarajućem padežu, koje je Odbor podneo 10. jula 2013. godine.“

 Veroljub Arsić je predložio da Odbor podnese dva nova amandmana na čl. 41. i 51. Predlog zakona o računovodstvu.

 U diskusiji su učestvovali: Veroljub Arsić, mr Božidar Đelić i Vesna Kovač.

 Odbor je većinom glasova prihvatio amandman na član 41. (osam za, dvoje nije glasalo) i amandman na član 51. (devet za, jedan nije glasao) Predlog zakona o računovodstvu.

 Na osnovu čl. 157. stav 6. i 161. stav 1. Poslovnika Narodne skupštine Odbor je podneo na Predlog zakona o računovodstvu sledeće amandmane:

AMANDMAN I

 U članu 41. Predloga zakona o računovodstvu, posle stava 1. dodaje se novi stav 2. koji glasi:

 „Agencija je dužna da Narodnoj banci Srbije omogući neposredan pristup i preuzimanje finansijskih izveštaja, odnosno svih podataka iz finansijskih izveštaja i dokumentacije iz čl. 33 - 35. ovog zakona, kao i svih drugih podataka koji su Narodnoj banci Srbije potrebni radi obavljanja njenih zakonom utvrđenih funkcija, bez naknade.”

 Dosadašnji st. 2, 3, 4. i 5. postaju st. 3, 4, 5. i 6.

O b r a z l o ž e nj e

 Ovim amandmanom se u cilju unapređenja obavljanja zakonom utvrđenih funkcija centralne banke Republike Srbije (npr. utvrđivanje i sprovođenje mera radi očuvanja i jačanja stabilnosti finansijskog sistema), omogućava Narodnoj banci Srbije nesmetani pristup i preuzimanje finansijskih izveštaja, odnosno podataka iz Registra finansijskih izveštaja. Na ovaj način bi se, i preko Narodne banke Srbije, dodatno obezbedile pouzdane i sveobuhvatene informacije potencijalnim investitorima, kreditorima, kao i samoj državi.

A M A N D M A N II

 U članu 51. posle stava 2. dodaje se novi stav 3. koji glasi:

 „Do početka primene odredaba čl. 33 - 35. ovog zakona, Agencija je dužna da Narodnoj banci Srbije, u skladu s članom 41. ovog zakona, omogući pristup i preuzimanje finansijskih izveštaja, odnosno svih podataka iz finansijskih izveštaja i ostale dokumentacije koji se dostavljaju Agenciji u skladu s čl. 30. i 31. Zakona o računovodstvu i reviziji („Službeni glasnik RS”, br. 46/06, 111/09 i 99/11 - dr. zakon).“

O b r a z l o ž e nj e

 Ovim amandmanom vrši se usklađivanje sa rešenjem po kojem je Agencija dužna da Narodnoj banci Srbije omogući pristup i preuzimanje podataka iz Registra finansijskih izveštaja, kako bi se omogućilo Narodnoj banci Srbije da pristupi i preuzme finansijske izveštaje, odnosno podatke iz finansijskih izveštaja koji se do početka primene odredaba čl. 33 - 35. ovog zakona i dalje dostavljaju u skladu s čl. 30. i 31. Zakona o računovodstvu i reviziji („Službeni glasnik RS”, br. 46/06, 111/09 i 99/11 - dr. zakon).

 Na osnovu člana 156. stav 3. Poslovnika Narodne skupštine, Odbor je podneo Narodnoj skupštini sledeći

I Z V E Š T A J

Na osnovu člana 157. stav 6. i člana 161. stav 1. Poslovnika Narodne skupštine, Odbor za finansije, republički budžet i kontrolu trošenja javnih sredstava podneo je amandmane na čl. 41. i 51. Predloga zakona o računovodstvu.

Za izvestioca Odbora na sednici Narodne skupštine određena je Vesna Kovač, predsednik Odbora.

Tonski zapis 50. sednice Odbora čini sastavni deo ovog zapisnika.

Sednica Odbora je zaključena u 10,15 časova.

SEKRETAR ODBORA PREDSEDNIK ODBORA

 Milena Sandić Vesna Kovač